Source: http://www.demagog.sk/politici/24/robert-kalinak/?oblast=7
Timestamp: 2018-02-22 18:23:29+00:00
Document Index: 15903890

Matched Legal Cases: ['§ 111', 'čl. 2', '§ 88', '§ 16', '§10', '§ 17', '§ 10']

335 Pravda 102 Nepravda 97 Zavádzanie 116 Neoveriteľné
Dôležitý výrok O 5 minút 12, 21. januára 2018:
„Ale ona (štatistika kriminality, pozn.) sa nerobí podľa etnického (princípu, pozn.).“
Štatistika kriminality v Slovenskej republike sa uvádza v kategóriách podľa druhu kriminality, podľa názvu trestného činu a podľa štátnej príslušnosti. Ministerstvo vnútra SR taktiež zverejňuje mapy spáchaných trestných činov podľa policajných okresov. Etnický pôvod páchateľa trestného činu sa v daných štatistikách neuvádza. Výrok hodnotíme ako pravdivý.
Podľa článku 12 ods. 2 Ústavy SR „ sa zaručujú základné práva a slobody na území SR všetkým bez ohľadu na pohlavie, rasu, farbu pleti, jazyk, vieru a náboženstvo, politické, či iné zmýšľanie, národný alebo sociálny pôvod, príslušnosť k národnosti alebo etnickej skupine, majetok, rod alebo iné postavenie. “ Z vymenovaných dôvodov nemožno nikoho poškodzovať, zvýhodňovať alebo znevýhodňovať. Zákaz diskriminácie z dôvodu rasového či etnického pôvodu zaručuje aj antidiskriminačný zákon č. 365/2004 Z. z. s účinnosťou od 2. januára 2004. Tento zákon zakazuje diskrimináciu tak štátnym orgánom a iným orgánom verejnej správy (napríklad obciam alebo vyšším územným celkom), ako aj súkromným osobám. Pri vytváraní štatistík kriminality teda nie je možné použiť etnický pôvod páchateľa trestného činu ako jednu z kategórií. Avšak podľa posledných Kaliňákových vyjadrení je potrebné zaviesť štatistiku rómskych trestných činov, aby bolo možné kriminalitu znížiť.
„…v Jarovniciach (…) aj keď nárast samozrejme v počtu Rómov v tejto osade, je obrovský, je to jedna z najväčších, 5 700 Rómov je tam.“
Aktuálny údaj o počte Rómov v obci Jarovnice sa nám nepodarilo overiť. Podľa prednostky obce, Janky Marcinčinovej, ani samotná obec informáciami o počte Rómov nedisponuje.
V súčasnosti má v Jarovniciach trvalý pobyt 6 684 občanov, ich etnicita sa bližšie neuvádza. Počet obyvateľov obce narastá. V roku 2017 sa v obci narodilo 205 detí a v roku 2016 197 detí. Ani v tomto prípade sa nevedú štatistiky o ich etnickej príslušnosti.
Staršie údaje uvádza Atlas rómskych komunít na Slovensku 2013 (.pdf). Rómovia tvoria podľa atlasu viac ako 80 % obyvateľov v Jarovniciach. Etnogeograf Martin Šuvada v roku 2015 odhadoval, že v Jarovniciach žije až 85 % obyvateľov rómskeho pôvodu. Pri súčasnom počte obyvateľov by sa 85 %-ný podiel blížil k číslu 5 700.
Kaliňák vyslovene hovorí obrovskom náraste počtu Rómov, čo nevieme z dostupných zdrojov potvrdiť ani vyvrátiť. Výrok preto hodnotíme ako neoveriteľný.
Zdroj: Atlas rómskych komunít na Slovensku 2013 (mapa v plnom rozlíšení TU)
V politike, 23. mája 2016:
„Readmisia je povinnosť vziať naspäť nelegálneho migranta, odkiaľ prišiel. To je to, čo máme 100% s Ukrajinou …“
Je pravdou, že Slovensko má readmisnú dohodu s Ukrajinou, na základe Dohody medzi Európskym spoločenstvom a Ukrajinou o readmisii osôb z decembra 2007 (.pdf). Avšak nepodarilo sa nám zistiť % počet vrátení občanov Ukrajiny pri nelegálnom prekročení hranice. MV SR síce priebežne informuje ak sa takáto skutočnosť naskytne avšak na svojich stránkach neuvádza komplexnejšie štatistiky. Výrok preto hodnotíme ako neoveriteľný.
Na telo, 21. októbra 2012:
„Akurát, že naozaj niekedy tie zákony práve tá kvázi priestupková imunita, že napriek tomu, že existujú pokuty, existujú rôzne veci, tak proste niektorí, ktorí nemajú na tú pokutu, ju nezaplatia a žiadny ďalší nástroj potom za tým nie je. Až potom samotné trestné stíhanie, ktoré častokrát, toto správanie, neprekračuje nejaký trestný čin.“
Výrok R. Kaliňáka hodnotíme ako pravdivý, pretože vymáhanie pokút za priestupky ľudí poberajúcich dávky v hmotnej núdzi, sociálne dávky alebo dávky sociálnej pomoci je vzhľadom na to, že tieto dávky nepodliehajú exekúcií, takmer vylúčené. Tento efekt nazýva R. Kaliňák priestupkovou imunitou.
Zákon č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v časti Pohľadávky nepodliehajúce exekúcii § 111 čl. 2 uvádza nasledovné:
"Exekúcii nepodliehajú dávka v hmotnej núdzi a príspevky k dávke poskytované podľa osobitného predpisu, 11a) dávky sociálnej pomoci alebo peňažný príspevok na kompenzáciu sociálnych dôsledkov ťažkého zdravotného postihnutia a peňažný príspevok za opatrovanie poskytované podľa osobitného predpisu 11aa) a štátne sociálne dávky, ak osobitný predpis 11aa) neustanovuje inak."
Týmto ustanovením teda zákon de facto vylučuje peňažné plnenie za priestupok spáchaný osobou v hmotnej núdzi.
Podľa § 88a zákona č. 372/1990 Zb. z., je tu možnosť odpracovať si pokutu verejnoprospešnými prácami. Táto možnosť je však uplatniteľná iba na pokuty nad 60€, ktoré neboli uložené v blokovom konaní a predpokladá záujem páchateľa priestupku o tento spôsob vykonania rozhodnutia.
Za priestupok je možné podľa Zákona 372/1990 Zb. z o priestupkoch uložiť aj ďalšie sankcie okrem pokuty, a to:
- pokarhanie,
- prepadnutie veci.
V prípade priestupkov má konajúci orgán hneď od začiatku možnosť uložiť tzv. "ochranné opatrenie" voči podozrivému zo spáchania priestupku. Týmto môže byť podľa § 16 spomínaného zákona č. 372/1990 Zb.z. obmedzujúce opatrenie (napr. zákaz navštevovať verejne prístupné miesta a miestnosti, kde sú dostupné alkoholické nápoje, prípadne kde sa konajú rôzne športové, telovýchovné alebo kultúrne akcie) či zhabanie veci.
V prípade uloženia pokuty má podľa Ministerstva vnútra SR sankcionovaný možnosť obrátiť sa na príslušný správny orgán (Krajské riaditeľstvo PZ) so žiadosťou o vypracovanie splátkového kalendára, čo však správny orgán nie je povinný akceptovať. V prípade nezaplatenia pokuty je táto postúpená na právne vymáhanie. Podľa zákona o súdnych exekútoroch a exekučnej činnosti exekúcií nepodliehajú dávky v hmotnej núdzi, dávky sociálnej pomoci, štátne sociálne dávky.
SME (18. septembra):
"Peter Pollák a Robert Kaliňák pripravili 10 pilierov, na základe ktorých chcú riešiť aj "priestupkovú imunitu" osôb poberajúcich sociálne dávky. Jednotlivé opatrenia sa majú postupne dostať do legislatívnych návrhov."
„Pretože tam má byť zodpovednosť (správanie podľa pravidiel — prídel dávok, pozn.) aj smerom k deťom, to dnes vôbec neplatí, že nejaká zodpovednosť rodičov za deti.“
Výrok hodnotíme ako zavádzajúci, pretože podmienka starostlivosti o dieťa je podmienkou minimálne niektorých štátnych sociálnych dávok ako je napríklad príspevok na dieťa pre rodičov. Tento príspevok je viazaný na plnenie určitých podmienok starostlivosti o dieťa, predovšetkým školská dochádzka. Na druhej strane je pravdou, že vyplácanie napríklad dávky v hmotnej núdzi nie je podmienené starostlivosťou resp. zodpovednosťou za dieťa.
Ako uvádza Ústredie práce, sociálnych vecí a rodiny: "Poskytovanie jednotlivých dávok je legislatívne upravené zákonmi, ktoré stanovujú podmienky nároku na jednotlivé dávky, ich výšku, spôsob a postup pri ich vyplácaní vrátane ustanovení zameraných na minimalizovanie možností neúčelného využívania finančných prostriedkov."
Podľa zákona o pomoci v hmotnej núdzi §10 platí pre rodičov zodpovednosť za ich deti. V prípade, že sa o deti nestarajú môžu aj podľa súčasného znenia zákona o niektoré dávky prísť.
(6) a (7) "Výška dávky a príspevkov určená podľa § 17 sa zvýši o dávku podľa odseku 5, ak je občan alebo fyzická osoba, ktorá sa s občanom v hmotnej núdzi spoločne posudzuje, rodičom dieťaťa do jedného roku veku a tento rodič preukáže potvrdením príslušného pediatra, že sa s týmto dieťaťom zúčastňuje na preventívnych prehliadkach u pediatra podľa osobitného predpisu.
(9) Dávka na účely tohto zákona je za podmienok ustanovených týmto zákonom aj 17,20 eura mesačne pre dieťa na účely zabezpečenia jeho základných životných podmienok a pomoci v hmotnej núdzi, ak toto dieťa plní povinnú školskú dochádzku."
Na druhej strane je však pravdou, že dávky v hmotnej núdzi § 10 sa posudzujú na základe základných životných podmienok, pričom starostlivosť o deti nie je podmienkou na vyplácanie dávky.
"(1) Dávka patrí občanovi, ktorý je v hmotnej núdzi a fyzickým osobám, ktoré sa s občanom v hmotnej núdzi spoločne posudzujú, na zabezpečenie základných životných podmienok
f) u dvojice s viac ako štyrmi deťmi 212,30 eura mesačne."
Dôležitý výrok Na telo, 21. októbra 2012:
„Vyčlenili sme naozaj obrovské množstvo (na zamestnanie dlhodobo nezamestnaných, pozn.), niekoľko 100 tisíc nezamestnaných.“
Prvá časť výroku o vyčlenení zdrojov je pravdivá. V Národnom programe reforiem Slovenskej republiky 2012 (.pdf, s.22) sa uvádza: "Dlhodobú nezamestnanosť budeme riešiť nástrojmi aktívnej politiky trhu práce, najmä zvýšením ich účinnosti u niektorých špecifických cieľových skupín a adresnými projektmi podporujúcimi vznik pracovných miest pre túto znevýhodnenú skupinu uchádzačov o zamestnanie."
Vláda schválila 19. septembra 2012 revíziu Operačného programu Zamestnanosť a sociálna inklúzia (.pdf,s. 179), posilnila zdroje o 88,2 mil. eur. Zdroje získala realokáciou v rámci Operačných programov zameraných na zamestnanosť a sociálnu inklúziu a vzdelávanie. Zdroje sa slúžia na realizáciu aktívnych opatrení trhu práce (18,2 mil. eur), na podporu zamestnanosti mladých ľudí do 29 rokov (70 mil.eur). Celková alokácia na OP ZaSI predstavuje 941 301 578 eur.
Druhá časť výroku o počte dlhodobo nezamestnaných, na ktorých je zameraná podpora je pravdivá, aj keď neuvádza konkrétne čísla, pretože R. Kaliňák hovorí o niekoľko 100 tisíc nezamestnaných, pričom celkový počet nezamestnaných v SR je podľa Štatistického úradu SR 368,9 tisíc osôb, z čoho je 240,9 tisíc dlhodobo nezamestnaných.
„Máme teraz prvé mesiace, kde na tom (riešenie rómskej problematiky, pozn.) intenzívne pracujeme. Je ten priestor, ktorý sa robí aj v spolupráci s opozíciou.“
Výrok hodnotíme ako pravdivý, pretože minister vnútra spolu s I. Matovičom a P. Pollákom z opozičného OĽANO intenzívne spolupracujú minimálne od septembra 2012. Okrem toho splnomocnenec vlády pre rómsku komunitu po svojom nástupe vyzval mimovládne organizácie a všetky parlamentné strany na spoluprácu pri riešení rómskej problematiky.
Súčasná vláda sa už od svojho nástupu v apríli 2012 zaoberá rómskou problematikou a návrhmi riešení o čom svedčia i agentúrne správy z apríla 2012 napríklad TASR, SITA. V tom čase, prípravy programového vyhlásenia vlády, však ešte nešlo o komplexnú reformu.
Poslanec I. Matovič a minister vnútra R. Kaliňák predstavili 18. septembra 2012 desať základných pilierov, na ktoré sa chce nový splnomocnenec spoliehať pri riešení problémov s vylúčenými komunitami. Na balíčku legislatívnych opatrení pracoval R. Kaliňák spolu s Igorom Matovičom a Petrom Pollákom. Novým splnomocnencom vlády pre rómske komunity sa stal Peter Pollák, člen poslaneckého klubu OĽaNO.
TASR (26.septembra 2012): "Peter Pollák je poslancom Národnej rady SR, pôsobí v klube OĽaNO. Spolu s lídrom hnutia Igorom Matovičom sa pri riešení rómskej otázky dohodol na spolupráci s vládnym Smerom-SD. Obsadenie postu ponúkol matovičovcom minister vnútra Robert Kaliňák (Smer-SD), pod ktorého rezort nedávno prešli kompetencie úradu splnomocnenca."
Nový splnomocnenec vlády pre rómsku komunitu hneď po svojom nástupe vyzval mimovládne organizácie a všetky parlamentné strany na spoluprácu pri riešení rómskej problematiky.
„Čierne stavby v Krásnohorskom Podhradí, ktoré mimochodom dostali aj kanalizáciu aj nejaké fondy sa na to čerpali vrámci čističky odpadových vôd…“
Je pravdou, že v spomínanej obci v Krásnohorskom Podhradí bolo realizované zavedenie kanalizácie a čističky odpadových vôd. Nedokážeme však overiť, či realizovaný projekt pokryl aj čierne stavby. Výrok hodnotíme ako neoveriteľný.
V rámci Operačného programu Životné prostredie Ministerstva životného prostredia bola 3. decembra 2010 vyhlásená výzva s cieľom zásobovania obyvateľstva pitnou vodou a odvádzania a čistenia komunálnych odpadových vôd. V rámci tejto výzvy bol podaný, schválený a realizovaný projekt na zavedenie kanalizácie a čističky odpadových vôd v obci Krásnohorské Podhradie (zoznam schválených projektov (.pdf), zoznam realizovaných projektov (.xls). To či sa projekt realizoval aj v rámci čiernych stavieb sa nám nepodarilo overiť.
„Predstavujeme vlastne veľkú rómsku reformu, kde je viac ako 90 opatrení…“
Nie je možné overiť tvrdenie, že spomínaná reforma nakoniec bude obsahovať viac než 90 opatrení, nakoľko dosiaľ bola predstavená len prvá časť so 14 riešeniami.
I. Matovič však avizoval, že balíček legislatívnych opatrení bude predstavený 15. októbra 2012 a obsahovať 100 konkrétnych riešení rómskej problematiky.
Úrad vlády a Úrad splnomocnenca vlády pre rómske komunity túto reformu verejnosti predstavia postupne, v jednotlivých tematických blokoch každý pondelok od 22. októbra 2012 až do 26. novembra 2012.
Prvá tlačová konferencia, na ktorej podpredseda vlády a minister vnútra SR Robert Kaliňák a splnomocnenec vlády SR pre rómske komunity Peter Pollák predstavili prvú časť reformy, ktorej názov je Správna cesta, sa konala v pondelok 22. októbra 2012. Na tejto tlačovej konferencii bola predstavená prvá časť reformy zameriavajúca sa na vzdelávanie. Konkrétne bolo predstavených 14 riešení problémov v oblasti vzdelávania, ako napríklad povinná predškolská dochádzka, celodenný výchovno-vzdelávací proces, či obmedzenie prijímania žiakov do špeciálnych škôl.
„Nielen rómovia, ale všetci, ktorí sú v núdzi a v tomto stave, ona (reforma, pozn.) je naozaj komplexná.“
Výrok R. Kaliňáka hodnotíme ako pravdivý už len z toho dôvodu, že právne predpisy v demokratických štátoch nemôžu byť prijímané na základe etnickej príslušnosti. Navrhovaná reforma sa zameriava na riešenie rizikových skupín obyvateľstva definovaný na základe kritérií, platiacich bez ohľadu na etnickú príslušnosť.
Reforma, ktorá je síce často prezývaná politikmi a médiami ako rómska reforma, je zameraná na riešenie problematiky rizikových skupín obyvateľstva dlhodobo odkázaných sa sociálne dávky a v mnohým príkladoch neprispôsobivých občanov. Reforma, ktorá má názov Správna cesta bude platiť pre všetkých obyvateľov SR. Navrhované opatrenia sa budú týkať rizikových rodín, ktoré budú posudzované podľa viacerých kritérií, ktorými sú napríklad vzdelanie, výška príjmov, kriminalita, dlhodobá nezamestnanosť, zadĺženosť. Navrhované kritériá teda budú posudzovať rizikové rodiny bez ohľadu na etnickú príslušnosť.